CELEX: 52022DC0015
Language: mt
Date: 2022-01-13
Title: Proposta għal RAKKOMANDAZZJONI TAL-KUNSILL dwar il-mobilità ta’ voluntiera żgħażagħ madwar l-Unjoni Ewropea

IL-KUMMISSJONI EWROPEA
            Brussell, 13.1.2022
            COM(2022) 15 final
            2022/0006(NLE)
            
            Proposta għal
            RAKKOMANDAZZJONI TAL-KUNSILL
            dwar il-mobilità ta’ voluntiera żgħażagħ madwar l-Unjoni Ewropea
            (Test b’rilevanza għaż-ŻEE)
            {SWD(2022) 4 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               L-Unjoni Ewropea hija mibnija fuq is-solidarjetà, bejn iċ-ċittadini tagħha u bejn l-Istati Membri tagħha. Dan il-valur universali u komuni jiggwida l-azzjonijiet tagħha u jipprovdi l-unità meħtieġa sabiex jiġu indirizzati l-isfidi li s-soċjetà qiegħda tiffaċċja llum u li se tiffaċċja għada, sfidi li ż-żgħażagħ Ewropej qegħdin hawnhekk biex jindirizzawhom billi juru s-solidarjetà tagħhom fil-prattika.
            
            
               Il-pandemija tal-COVID-19 kellha impatt mingħajr preċedent fuq l-edukazzjoni, l-impjiegi, l-inklużjoni soċjali u s-saħħa mentali taż-żgħażagħ. Interrompiet l-opportunitajiet tagħhom ta’ edukazzjoni u impjiegi, u ħafna żgħażagħ esperjenzaw l-iżolament, l-ansjetà u d-dipressjoni. Fl-istess ħin, iż-żgħażagħ urew solidarjetà u appoġġ interġenerazzjonali u rnexxielhom juru reżiljenza u għamlu sforzi kbar biex immitigaw l-impatti tal-pandemija. 
            
            
               Fl-Indirizz tagħha dwar l-Istat tal-Unjoni fil-15 ta’ Settembru 2021, il-President von der Leyen ħabbret li l-Kummissjoni Ewropea se tipproponi li tagħmel l-2022 is-Sena Ewropea taż-Żgħażagħ, “sena ddedikata għall-valorizzazzjoni taż-żgħażagħ li ssagrifikaw tant għall-oħrajn”. Hija enfasizzat li “l-Ewropa għandha bżonn iż-żgħażagħ kollha tagħha”. Fl-14 ta’ Ottubru 2021, il-Kummissjoni ressqet abbozz ta’ proposta għal Deċiżjoni tal-Parlament Ewropew u tal-Kunsill dwar Sena Ewropea taż-Żgħażagħ 2022. Wieħed mill-objettivi tas-Sena huwa li tippromwovi l-opportunitajiet li l-politiki pubbliċi fil-livelli tal-UE, nazzjonali, reġjonali u lokali joffru liż-żgħażagħ b’appoġġ għall-iżvilupp personali, soċjali u professjonali tagħhom.
            
            
               Il-Korp Ewropew ta’ Solidarjetà
                  1
                huwa l-punt uniku ta’ servizz tal-Unjoni għall-opportunitajiet ta’ volontarjat għaż-żgħażagħ. Iż-żgħażagħ jingħataw bosta opportunitajiet li jieħdu sehem f’attivitajiet ta’ solidarjetà f’firxa wiesgħa ta’ oqsma u li jappoġġaw lill-atturi nazzjonali, reġjonali u lokali fl-isforzi tagħhom biex ilaħħqu ma’ sfidi u kriżijiet diversi.
            
            
               Il-volontarjat, kemm fl-Unjoni kif ukoll lil hinn minnha, jikkostitwixxi esperjenza rikka f’kuntest ta’ apprendiment mhux formali u informali, u jsaħħaħ l-iżvilupp personali, soċjoedukattiv u professjonali, iċ-ċittadinanza attiva, il-parteċipazzjoni ċivika u l-impjegabbiltà taż-żgħażagħ. L-ispirtu ta’ inizjattiva taż-żgħażagħ huwa assi importanti għas-soċjetà u għas-suq tax-xogħol.
            
            
               Il-volontarjat tranżnazzjonali madwar l-UE fih dimensjoni addizzjonali, jiġifieri dik li jgħin lil komunità f’pajjiż barrani għalih, iżid il-fehim interkulturali, l-apprendiment u l-ħidma b’lingwa barranija. Is-suq tax-xogħol Ewropew jgħożż il-multilingwiżmu, il-multikulturaliżmu u l-adattabilità. 
            
            
               Fl-20 ta’ Novembru 2008, il-Kunsill adotta Rakkomandazzjoni dwar il-mobilità ta’ voluntiera żgħażagħ fl-Unjoni Ewropea (“ir-Rakkomandazzjoni tal-Kunsill tal-2008”)
                  2
               . Imbagħad, 10 snin wara, il-Kunsill stieden lill-Kummissjoni tipproponi aġġornament tar-Rakkomandazzjoni tal-Kunsill tal-2008 dwar il-mobilità ta’ voluntiera żgħażagħ fl-UE bħala parti mir-Riżoluzzjoni tagħha li tapprova l-Istrateġija tal-UE għaż-Żgħażagħ (2019-2027)
                  3
               . 
            
            
               Il-Komunikazzjoni dwar il-kisba sal-2025 taż-Żona Ewropea tal-Edukazzjoni
                  4
                enfasizzat li “It-tagħlim mhux formali, inkluż il-volontarjat, jgħin biex jinkisbu l-ħiliet u l-kompetenzi professjonali u tal-ħajja. Dawn il-ħiliet u l-kompetenzi jeħtieġ li jitrawmu, jingħataw valur u jiġu rikonoxxuti bis-sħiħ.” Hija tenfasizza wkoll li “madankollu għad hemm ostakli għall-mobbiltà tal-volontarjat transfruntier, inkluż ir-rikonoxximent tal-eżiti tal-apprendiment fost dawk li jħaddmu.” Il-Komunikazzjoni tħabbar li se tiġi pprovduta gwida politika aġġornata sabiex jiġu indirizzati l-ostakli legali, finanzjarji u amministrattivi li għadhom ifixklu l-volontarjat u s-solidarjetà transfruntieri taż-żgħażagħ. Din il-gwida aġġornata se tgħin sabiex tkompli ssaħħaħ l-inklużività, il-kwalità u r-rikonoxximent tal-esperjenzi transfruntiera skont il-Korp Ewropew ta’ Solidarjetà. 
            
            
               Fil-qafas strateġiku l-ġdid tiegħu għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030)
                  5
               , il-Kunsill ikkonferma fil-qasam prijoritarju 1 li “t-trawwim, il-valorizzazzjoni u r-rikonoxximent tal-apprendiment mhux formali, inkluż il-volontarjat, u t-titjib tal-inklużività, il-kwalità u r-rikonoxximent ta’ attivitajiet ta’ solidarjetà transfruntiera” hija kwistjoni konkreta għall-azzjoni. 
            
            
               Fir-Rapport tagħha tal-14 ta’ Ottubru 2021 dwar l-implimentazzjoni tal-Istrateġija tal-UE għaż-Żgħażagħ
                  6
               , il-Kummissjoni tirreferi għar-rieżami tagħha tar-Rakkomandazzjoni tal-Kunsill tal-2008 li jkun hemm aktar appoġġ għal opportunitajiet ta’mobilità u volontarjat. Hija tenfasizza li dan ir-rieżami huwa rilevanti u f’waqtu fil-kuntest tal-pandemija u l-prijoritajiet emerġenti tagħha (is-saħħa u s-sikurezza tal-voluntiera, is-solidarjetà interġenerazzjonali), u li jeħtieġ li jiġu esplorati forom ġodda ta’ volontarjat, inkluż il-volontarjat diġitali u l-volontarjat li huwa parzjalment diġitali u parzjalment fuq il-post.
            
            
               Ir-Rakkomandazzjoni tal-Kunsill tal-2008 li għandha l-għan li telimina l-ostakli għall-volontarjat fl-Ewropa billi żżid is-sensibilizzazzjoni, iżżid il-kapaċità li jiġu offruti opportunitajiet ta’ volontarjat, tnaqqas l-ostakli għall-parteċipazzjoni speċjalment għal gruppi żvantaġġati u tagħti aktar rikonoxximent għall-ħiliet miksuba. Ir-Rakkomandazzjoni stiednet lill-Kummissjoni tappoġġa lill-Istati Membri permezz ta’ azzjonijiet bħall-apprendiment reċiproku, billi tipprovdi inċentivi permezz ta’ programmi ta’ mobilità u toħloq portal online sabiex jiġu ssodisfati d-domandi u l-offerti tal-volontarjat. L-azzjonijiet ġew segwiti u issa huma parti ewlenija mill-attivitajiet taż-żgħażagħ tal-UE. Il-biċċa l-kbira tal-kwistjonijiet imqajma fir-Rakkomandazzjoni tal-Kunsill tal-2008 għadhom rilevanti, u jenħtieġ li tkompli l-implimentazzjoni tagħhom. Madankollu, jenħtieġ li l-verżjoni aġġornata tirrifletti l-bidliet li seħħew mill-2008 ’l hawn, inkluż:
            
            
               –xejriet tal-volontarjat li evolvew, b’mod partikolari mit-tnedija tal-Korp Ewropew ta’ Solidarjetà bħala l-fornitur prinċipali ta’ attivitajiet ta’ solidarjetà tranżnazzjonali għaż-żgħażagħ fil-livell tal-UE, u skemi ġodda nazzjonali ta’ volontarjat u servizzi, ukoll b’elementi tranżnazzjonali;
            
            
               –tfixkil għall-mobilità marbut ma’ ċirkostanzi mhux previsti (bħall-pandemija tal-COVID-19), u l-ħtieġa li jiġu protetti u ppreservati s-saħħa, is-sikurezza u s-sigurtà tal-voluntiera;
            
            
               –aktar rikonoxximent tal-fatt li l-esperjenza tal-volontarjat tiżviluppa ħiliet u kompetenzi li jeħtieġ is-suq tax-xogħol. Saru disponibbli għodod ġodda għad-dokumentazzjoni u l-validazzjoni tal-eżiti tal-apprendiment, li jappoġġaw l-iżvilupp personali, edukattiv, soċjali, ċiviku u professjonali tal-voluntiera, u għaldaqstant l-impjegabbiltà tagħhom.  u jeħtieġ li l-komunità tal-voluntiera kif ukoll l-impjegaturi jintgħarrfu bis-sħiħ dwar dan;
            
            
               –il-ħtieġa li jiġu inklużi aktar żgħażagħ li għandhom inqas opportunitajiet f’esperjenza ta’ volontarjat;
            
            
               –sfidi demografiċi, inkluż it-tixjiħ tal-popolazzjoni Ewropea, li jipprovdi opportunitajiet għal solidarjetà aktar interġenerazzjonali;
            
            
               –il-ħolqien ta’ xejriet ġodda fil-volontarjat, bħall-volontarjat diġitali
                  7
                u l-volontarjat “kummerċjali”
                  8
               ; 
            
         
         
            
               –tħassib dejjem jikber dwar l-impatti ambjentali u l-mobilità sostenibbli.
            
            
               Għad hemm bosta ostakli għall-volontarjat tranżnazzjonali madwar l-UE. It-tneħħija jew it-tnaqqis ta’ tali ostakli huma kruċjali sabiex jiġi żgurat il-funzjonament effettiv u effiċjenti tal-programm tal-Korp Ewropew ta’ Solidarjetà u programmi simili nazzjonali ta’ volontarjat madwar l-UE. L-aktar importanti minn dawn l-ostakli, kif ġie rrapportat minn diversi partijiet ikkonċernati, huma:
            
            
               –id-diversità tal-oqfsa amministrattivi u regolatorji nazzjonali li jirregolaw il-qasam tal-volontarjat;
            
            
               –in-nuqqas ta’ informazzjoni prattika online dwar kwistjonijiet bħall-kopertura tas-sigurtà soċjali ta’ voluntiera tranżnazzjonali, l-intitolamenti tas-sigurtà soċjali tal-voluntiera, il-proċeduri għall-applikazzjoni għal Karta Ewropea tal-Assigurazzjoni tas-Saħħa, eċċ.
                  9
               ;
            
            
               –nuqqas ta’ għarfien dwar il-valur tal-esperjenza ta’ volontarjat u mhux biżżejjed użu ta’ arranġamenti biex jiġu vvalidati l-ħiliet li jiksbu l-voluntiera permezz tal-volontarjat;
            
            
               –nuqqas ta’ opportunitajiet ta’ volontarjat għaż-żgħażagħ b’inqas opportunitajiet; 
            
            
               –xi drabi r-regoli dwar l-appoġġ u l-protezzjoni tal-voluntiera ma jkunux ċari, inkluż fi żminijiet ta’ kriżi bħall-pandemija tal-COVID-19;
            
            
               –nuqqas ta’ sinerġija bejn l-iskemi tal-UE u dawk nazzjonali mmirati lejn attivitajiet ta’ volontarjat tranżnazzjonali.   
            
            
               L-għan tar-Rakkomandazzjoni tal-Kunsill proposta huwa li:
            
            
               –tiffaċilita l-volontarjat tranżnazzjonali taż-żgħażagħ, bħala parti mill-Korp Ewropew ta’ Solidarjetà jew bħala parti minn skemi oħrajn fil-livell nazzjonali; 
            
            
               –tipproponi gwida politika sabiex ittejjeb id-dimensjonijiet tal-inklużività, tal-kwalità, tar-rikonoxximent u tas-sostenibbiltà tal-volontarjat tranżnazzjonali taż-żgħażagħ;
            
            
               –tiffaċilita l-komplementarjetà bejn l-iskemi ta’ volontarjat fl-Istati Membri u l-Korp Ewropew ta’ Solidarjetà; u 
            
            
               –tħeġġeġ l-apprendiment reċiproku u n-networking f’attivitajiet tranżnazzjonali ta’ volontarjat taż-żgħażagħ.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-proposta tibni fuq diversi politiki rilevanti tal-UE dwar iż-żgħażagħ. L-istrateġija tal-UE għaż-żgħażagħ tiddeskrivi r-rwol tal-UE fil-qasam tal-attivitajiet taż-żgħażagħ u tas-solidarjetà. Tkopri l-kooperazzjoni dwar il-politika tal-UE dwar iż-żgħażagħ għall-perjodu bejn l-2019 u l-2027 u trawwem il-parteċipazzjoni taż-żgħażagħ fil-ħajja demokratika; barra minn hekk tappoġġa l-parteċipazzjoni soċjali u taċ-ċittadini, il-volontarjat u l-parteċipazzjoni f’attivitajiet ta’ solidarjetà, u għandha l-għan li tiżgura li ż-żgħażagħ kollha jkollhom ir-riżorsi neċessarji sabiex jieħdu sehem fis-soċjetà. 
               
               
                  Il-Korp Ewropew ta’ Solidarjetà tnieda fl-2016 u ilu bbażat fuq Regolament u baġit awtonomi mill-2018 ’l hawn
                     10
                  . Il-Korp Ewropew ta’ Solidarjetà jipprovdi punt ta’ dħul uniku għal attivitajiet ta’ solidarjetà ffinanzjati mill-UE madwar l-Ewropa, u liż-żgħażagħ jagħtihom l-opportunità li jieħdu sehem f’attivitajiet ta’ solidarjetà f’pajjiżhom stess jew barra mill-pajjiż. Il-Korp Ewropew ta’ Solidarjetà l-ġdid għall-2021 sal-2027 għamel enfasi partikolari fuq l-inklużjoni, kif huwa rifless fil-qafas adottat reċentement ta’ miżuri ta’ inklużjoni tal-programmi Erasmus+ u tal-Korp Ewropew ta’ Solidarjetà għall-2021 sal-2027
                     11
                  . Il-Youthpass
                     12
                   huwa l-istrument ta’ rikonoxximent tal-apprendiment mhux formali u informali li huwa żviluppat għal proġetti taż-żgħażagħ immexxija skont il-programmi Ewropej taż-żgħażagħ, b’mod partikolari l-Korp Ewropew ta’ Solidarjetà. Permezz taċ-ċertifikat tal-Youthpass, l-eżiti tal-apprendiment mill-parteċipazzjoni fi proġetti bħal dawn jistgħu jiġu identifikati u ddokumentati. 
               
               
                  Ir-Rakkomandazzjoni tal-Kunsill proposta se tikkontribwixxi wkoll:
               
            
            
               ·għas-Sena Ewropea taż-Żgħażagħ 2022
                  13
               ;
            
            
               ·għaż-Żona Ewropea tal-Edukazzjoni;
            
            
               ·għall-istrateġiji tal-UE għall-ugwaljanza u għall-oqfsa ta’ politika ta’ inklużjoni mmirati lejn gruppi speċifiċi diskriminati u żvantaġġati, li ġew adottati bejn l-2020 u l-2021: il-pjan ta’ azzjoni tal-UE għall-ġlieda kontra r-razziżmu għall-2020 sal-2025, il-qafas strateġiku tal-UE għall-ugwaljanza, l-inklużjoni u l-parteċipazzjoni tar-Rom, l-istrateġija dwar l-ugwaljanza tal-LGBTIQ, il-pjan ta’ azzjoni dwar l-integrazzjoni u l-inklużjoni, u l-istrateġija dwar id-drittijiet tal-persuni b’diżabilità
                  14
               .
            
         
         
            
               •Konsistenza ma’ politiki u programmi oħra tal-Unjoni
            
            
               
                  Il-volontarjat taż-żgħażagħ appoġġat fil-livell tal-UE għandu rabtiet ma’ oqsma ta’ politika oħra rilevanti għaż-żgħażagħ, bħall-edukazzjoni u t-taħriġ, l-impjiegi, iċ-ċittadinanza u l-parteċipazzjoni demokratika, l-inklużjoni soċjali, l-integrazzjoni tal-migranti, il-protezzjoni tal-ambjent u tan-natura, l-azzjoni klimatika, il-kreattività u l-kultura, u d-diġitalizzazzjoni. Ħafna programmi u strumenti tal-UE jappoġġaw liż-żgħażagħ, b’mod partikolari: 
               
            
            
               ·il-Korp Ewropew ta’ Solidarjetà, li joffri liż-żgħażagħ opportunitajiet sabiex jipparteċipaw f’attivitajiet ta’ solidarjetà madwar l-Ewropa u attivitajiet relatati mal-għajnuna umanitarja globalment; 
            
            
               ·il-programm Erasmus+, li joffri opportunitajiet ta’ mobilità għall-apprendiment tranżnazzjonali għaż-żgħażagħ u għall-persuni li jaħdmu maż-żgħażagħ, u diversi attivitajiet ta’ parteċipazzjoni taż-żgħażagħ; 
            
            
               ·il-Garanzija għaż-Żgħażagħ imsaħħa li tappoġġa liż-żgħażagħ b’offerta ta’ impjieg ta’ kwalità tajba, edukazzjoni kontinwa, u apprendistat jew traineeship fi żmien erba’ xhur minn meta jsiru qiegħda jew minn meta jkunu temmew l-edukazzjoni formali, u 
            
            
               ·il-qafas ta’ kwalità għat-traineeships, li huwa strument tal-UE sabiex tittejjeb il-kwalità tat-traineeships u jiġu miġġielda prattiki abbużivi ta’ taħriġ, fosthom is-sostituzzjoni b’traineeship ta’ impjiegi normali li ma jirrikjedux esperjenza preċedenti ta’ xogħol.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Ir-Rakkomandazzjoni tal-Kunsill proposta hija f’konformità mal-Artikoli 165 u 166 tat-Trattat dwar il-Funzjonament tal-Unjoni Ewropea (TFUE). 
               
               
                  Skont l-Artikolu 165(1) tat-TFUE, l-Unjoni għandha “tikkontribwixxi għall-iżvilupp ta’ edukazzjoni ta’ kwalità billi tinkoraġġixxi l-kooperazzjoni bejn l-Istati Membri u, jekk ikun meħtieġ, billi tappoġġa u tissupplimenta l-azzjonijiet tagħhom, filwaqt li tirrispetta għalkollox ir-responsabbiltà tal-Istati Membri għal dak li huwa kontenut ta’ tagħlim u l-organizzazzjoni ta’ sistemi ta’ edukazzjoni”. 
               
               
                  L-għan tal-azzjonijiet tal-Unjoni skont il-ħames inċiż tal-Artikolu 165(2) tat-TFUE għandu jkun li jinkoraġġixxu “l-iżvilupp ta’ skambji fost iż-żgħażagħ u skambji ta’ edukaturi soċjo-edukattivi u [...] l-inkoraġġiment tal-parteċipazzjoni taż-żgħażagħ fil-ħajja demokratika tal-Ewropa”.  
               
               
                  It-tieni inċiż tal-Artikolu 165(4) tat-TFUE jipprevedi li sabiex jgħin li jintlaħqu l-objettivi msemmija f’dan l-Artikolu:
               
            
            
               ·il-Kunsill jadotta r-rakkomandazzjonijiet fuq proposta mill-Kummissjoni.
            
            
               
                  Skont l-Artikolu 166(1) tat-TFUE, l-Unjoni għandha timplimenta politika ta’ formazzjoni vokazzjonali li għandha tappoġġa u tissupplimenta l-azzjoni tal-Istati Membri, filwaqt li tirrispetta għalkollox ir-responsabbiltà tal-Istati Membri għall-kontenut u għall-organizzazzjoni tal-formazzjoni vokazzjonali. 
               
               
                  L-għan tal-azzjoni tal-Unjoni skont it-tielet inċiż tal-Artikolu 166(2) tat-TFUE għandu jkun li tħaffef l-aċċess għall-formazzjoni vokazzjonali u tinkoraġġixxi l-mobilità tal-edukaturi u ta’ min ikun qiegħed jitħarreġ u partikolarment taż-żgħażagħ.
               
               
                  L-aħħar parti tal-paragrafu 4 tal-Artikolu 166 tat-TFUE tipprevedi li l-Parlament Ewropew u l-Kunsill, fuq proposta mill-Kummissjoni, għandhom jadottaw ir-rakkomandazzjonijiet.
               
               
                  L-inizjattiva ma tipproponi l-ebda estensjoni tas-setgħa regolatorja tal-UE jew impenji vinkolanti fuq l-Istati Membri. L-Istati Membri jiddeċiedu kif jimplimentaw din ir-Rakkomandazzjoni tal-Kunsill, skont iċ-ċirkostanzi nazzjonali tagħhom.
               
            
            
               •Sussidjarjetà (għall-kompetenza mhux esklużiva) 
            
            
               
                  Il-proposta attwali hija f’konformità mal-prinċipju tas-sussidjarjetà kif previst fl-Artikolu 5(3) tat-Trattat dwar l-Unjoni Ewropea (TUE). 
               
               
                  L-evidenza turi li l-objettivi tal-azzjoni proposta ma jistgħux jintlaħqu b’mod suffiċjenti permezz ta’ azzjoni meħuda mill-Istati Membri. Dan huwa minħabba l-iskala Ewropea tal-azzjoni proposta, li għandha l-għan speċifiku li tindirizza l-ostakli għall-volontarjat tranżnazzjonali taż-żgħażagħ fl-Ewropa u li ttejjeb l-impatt tal-Korp Ewropew ta’ Solidarjetà u l-impatt ta’ skemi oħrajn ta’ volontarjat tranżnazzjonali.
               
            
         
         
            
               
                  F’konformità mal-prinċipju tas-sussidjarjetà, il-proposta tiddeskrivi t-triq ’il quddiem għat-titjib tal-volontarjat tranżnazzjonali taż-żgħażagħ fl-Unjoni u tipproponi r-rakkomandazzjonijiet biex jintlaħaq dan il-għan
               
            
            
               •
                     Proporzjonalità
            
            
               
                  Din il-proposta hija f’konformità mal-prinċipju tal-proporzjonalità kif previst fl-Artikolu 5(4) tat-TUE.
               
               
                  La l-kontenut u lanqas il-forma ta’ din ir-Rakkomandazzjoni proposta ma jaqbżu dak li huwa meħtieġ sabiex jintlaħqu l-objettivi tagħha. L-impenji li jagħmlu l-Istati Membri huma ta’ natura volontarja, u kull Stat Membru jibqa’ liberu li jiddeċiedi liema approċċ għandu jieħu. Ir-Rakkomandazzjoni proposta tirrispetta d-diversità tal-forom ta’ attivitajiet ta’ volontarjat taż-żgħażagħ fl-Unjoni Ewropea.
               
            
            
               •Għażla tal-istrument
            
            
               
                  Sabiex jikkontribwixxi għall-ilħuq tal-objettivi msemmija fl-Artikoli 165 u 166 tat-TFUE, dan it-Trattat jipprevedi l-adozzjoni mill-Kunsill ta’ rakkomandazzjonijiet, fuq proposta mill-Kummissjoni. 
               
               
                  Rakkomandazzjoni tal-Kunsill hija strument xieraq fil-qasam taż-żgħażagħ, fejn l-Unjoni għandha responsabbiltà ta’ appoġġ, u hija strument li ta’ spiss intuża għall-azzjoni Ewropea f’dawn l-oqsma. Bħala strument legali, hija indikazzjoni tal-impenn tal-Istati Membri lejn il-miżuri ppreżentati u tipprovdi bażi politika aktar soda għall-kooperazzjoni f’dan il-qasam, filwaqt li tirrispetta bis-sħiħ l-awtorità tal-Istati Membri fil-qasam tal-edukazzjoni u ż-żgħażagħ. Il-Kummissjoni tipproponi li r-Rakkomandazzjoni tal-Kunsill tal-20 ta’ Novembru 2008 dwar il-Mobilità ta’ Voluntiera Żgħażagħ fl-Unjoni Ewropea tiġi ssostitwita b’din ir-Rakkomandazzjoni.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Fl-2015 u l-2016 twettqet evalwazzjoni tal-istrateġija tal-UE għaż-żgħażagħ u tar-Rakkomandazzjoni tal-Kunsill tal-2008
                     15
                  . Minn din l-evalwazzjoni ġie konkluż li r-Rakkomandazzjoni indirizzat uħud mill-kwistjonijiet rilevanti u persistenti ferm li għandhom x’jaqsmu mal-volontarjat tranżnazzjonali u mal-ostakli li jiffaċċja, iżda li tista’ tkun aktar ambizzjuża u marbuta aħjar mal-istrumenti attwali ta’ finanzjament tal-UE. 
               
               
                  Fiż-żmien tal-evalwazzjoni l-ħtieġa ta’ rikonoxximent aħjar tal-esperjenza ta’ volontarjat kienet għadha kwistjoni, anke jekk ir-Rakkomandazzjoni kkontribwiet għall-popolarità u r-rikonoxximent dejjem jiżdiedu taċ-ċertifikati tal-Youthpass u tal-opportunitajiet li toffri l-pjattaforma online tal-Europass. L-inklużjoni ta’ persuni minn sfondi żvantaġġati ġiet identifikata bħala kwistjoni urġenti fl-2015, inklużi l-applikazzjonijiet għall-viża u l-attitudnijiet lejn il-migranti. Ħtiġijiet oħrajn identifikati kienu jinkludu assigurazzjoni aħjar tal-kwalità għall-proġetti ta’ volontarjat, finanzjament stabbli u opportunitajiet ta’ bini tal-kapaċità għall-organizzazzjonijiet u d-diġitalizzazzjoni tal-volontarjat. Ir-rispons tal-Istati Membri u tal-organizzazzjonijiet taż-żgħażagħ li jżidu l-opportunitajiet tagħhom bir-riżorsi tagħhom stess (apparti mis-Servizz Volontarju Ewropew ta’ Erasmus+ ta’ dak iż-żmien) kien biss moderat. Maż-żmien, il-prijoritajiet tal-Istati Membri daru għall-ġlieda kontra l-livell għoli ħafna ta’ qgħad fost iż-żgħażagħ li rriżulta mill-kriżi finanzjarja, meta ġie rrikonoxxut li ż-żieda fl-opportunitajiet ta’ volontarjat tista’ tgħin ukoll.
               
            
            
               •Konsultazzjonijiet mal-partijiet ikkonċernati
            
            
               
                  L-evalwazzjoni tar-Rakkomandazzjoni tal-2008 u l-istrateġija tal-UE għaż-żgħażagħ kienet tinkludi stħarriġ tal-partijiet ikkonċernati u konsultazzjoni pubblika fl-2016
                     16
                  . Il-volontarjat ġie diskuss matul “is-sena tas-smigħ” li saret qabel it-tiġdid tal-istrateġija tal-UE għaż-żgħażagħ. L-istudju dwar l-ostakli għall-attivitajiet ta’ solidarjetà
                     17
                   kien jinkludi gruppi fokus u stħarriġ ta’ organizzazzjonijiet taż-żgħażagħ u organizzazzjonijiet li jittrattaw attivitajiet ta’ solidarjetà madwar l-Ewropa li twettqu f’Ottubru tal-2019 (wieġbu madwar 700 NGO). Fir-rebbiegħa tal-2021 saret konsultazzjoni pubblika
                     18
                  .
               
            
            
               •Ġbir u użu tal-għarfien espert
            
            
               
                  L-istudju dwar “it-tneħħija tal-ostakli għall-attivitajiet ta’ solidarjetà transfruntiera” mill-Grupp PPMI
                     19
                   twettaq bejn Ġunju tal-2019 u Jannar tal-2020. Ir-rakkomandazzjonijiet tal-istudju tgħaddew lil grupp ta’ esperti
                     20
                   magħmul minn rappreżentanti tal-Istati Membri u tal-organizzazzjonijiet prinċipali tal-partijiet ikkonċernati. Il-grupp ta’ esperti ssupplimenta l-bażi tal-evidenza għar-rieżami b’eżempji u b’esperjenzi minn prattiki amministrattivi u bil-feedback tal-organizzazzjonijiet taż-żgħażagħ u tal-volontarjat
                     21
                  .
               
            
            
               •Valutazzjoni tal-impatt
            
            
               
                  Minħabba li l-attivitajiet proposti kienu jikkomplementaw l-inizjattivi tal-Istati Membri u kienu volontarji, u minħabba l-ambitu tal-impatti mistennija, ma twettqitx valutazzjoni tal-impatt.
               
            
            
               •Idoneità regolatorja u simplifikazzjoni
            
            
               
                  Mhux applikabbli.
               
            
            
               •Drittijiet fundamentali
            
         
         
            
               
                  Ir-Rakkomandazzjoni tal-Kunsill proposta tirrispetta d-drittijiet fundamentali u tosserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea
                     22
                  , li tirrikonoxxi li s-solidarjetà hija waħda mill-valuri universali li fuqhom hija bbażata l-UE. B’mod partikolari, din il-proposta tqis bis-sħiħ:
               
            
            
               ·l-Artikolu 8 (id-dritt għall-protezzjoni tad-data personali), 
            
            
               ·l-Artikolu 14 (id-dritt għall-edukazzjoni), 
            
            
               ·l-Artikolu 15 (il-libertà professjonali u d-dritt għax-xogħol), 
            
            
               ·l-Artikolu 21 (in-nondiskriminazzjoni), 
            
            
               ·l-Artikolu 26 (l-integrazzjoni tal-persuni diżabbli), 
            
            
               ·l-Artikolu 31 (il-kundizzjonijiet tax-xogħol ġusti u xierqa) u 
            
            
               ·l-Artikolu 32 (il-projbizzjoni ta’ impjieg ta’ tfal u l-protezzjoni taż-żgħażagħ fuq il-post tax-xogħol) tal-Karta.
            
            
               4.IMPLIKAZZJONIJIET BAĠITARJI
            
            
               
                  Din l-inizjattiva ma hijiex se teħtieġ riżorsi addizzjonali mill-baġit tal-UE.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Sabiex jappoġġaw l-implimentazzjoni, jenħtieġ li l-Istati Membri jinkludu l-progress fl-aġġornamenti regolari li jsiru skont l-istrateġija tal-UE għaż-żgħażagħ, b’mod partikolari bħala parti mill-pjanifikaturi tal-attivitajiet nazzjonali futuri (FNAPs). Il-Kummissjoni tipproponi li se tirrapporta dwar l-użu tar-Rakkomandazzjoni tal-Kunsill fil-kuntest tal-ħidma dwar l-implimentazzjoni tal-istrateġija tal-UE għaż-żgħażagħ u tal-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn minnha. 
               
            
            
               •Deskrizzjoni tar-Rakkomandazzjoni u tad-dokument ta’ ħidma tal-persunal
            
            
               
                  L-abbozz tar-Rakkomandazzjoni jipproponi orjentazzjoni u azzjonijiet li l-Istati Membri jistgħu jsegwu sabiex jiffaċilitaw aktar il-volontarjat tranżnazzjonali taż-żgħażagħ madwar l-Ewropa. Jistabbilixxi l-impenn tal-Kummissjoni Ewropea li tikkomplementa u tappoġġa l-azzjonijiet tal-Istati Membri f’dan il-qasam. Id-dokument ta’ ħidma tal-persunal li jakkumpanjaha jiddeskrivi firxa wiesgħa ta’ evidenza li tappoġġa r-Rakkomandazzjoni proposta.
               
            
            
               2022/0006 (NLE)
            
            
               Proposta għal
            
            
               RAKKOMANDAZZJONI TAL-KUNSILL
            
            
               dwar il-mobilità ta’ voluntiera żgħażagħ madwar l-Unjoni Ewropea
            
            
               (Test b’rilevanza għaż-ŻEE)
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 165(4) u 166(4) tiegħu, 
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fil-15 ta’ Settembru 2021, fl-indirizz tagħha dwar l-Istat tal-Unjoni Ewropea
                  23
                l-President von der Leyen ħabbret li l-Kummissjoni Ewropea se tipproponi li ssemmi l-2022 is-Sena Ewropea taż-Żgħażagħ, “sena ddedikata għall-valorizzazzjoni taż-żgħażagħ li ssagrifikaw tant għall-oħrajn”. Is-Sena Ewropea taż-Żgħażagħ, fost l-oħrajn, għandha timmira li tippromwovi opportunitajiet għaż-żgħażagħ li jirriżultaw mill-politiki pubbliċi fil-livell tal-UE, nazzjonali, reġjonali u lokali sabiex jiġi appoġġat l-iżvilupp personali, soċjali u professjonali tagħhom f’dinja ekoloġika, diġitali u inklużiva.
            
            
               (2)Kif inhu enfasizzat fir-Riżoluzzjoni tal-Parlament Ewropew dwar l-impatt tal-COVID-19 fuq iż-żgħażagħ u fuq l-isport (2020/2864(RSP))
                  24
                iż-żgħażagħ huma fil-qalba tal-attivitajiet motivati mis-solidarjetà biex iwieġbu għall-ħtiġijiet fil-komunitajiet tagħhom fid-dawl tal-pandemija tal-COVID-19, minn tmexxija ta’ kampanji ta’ sensibilizzazzjoni għall-ħidma fuq quddiem nett bħala parti mill-Korp Ewropew ta’ Solidarjetà, għal inizjattivi oħra ta’ volontarjat.
            
            
               (3)Permezz tal-azzjonijiet tagħhom ta’ volontarjat fil-Korp Ewropew ta’ Solidarjetà u skemi oħrajn, iż-żgħażagħ qegħdin jeffettwaw fil-prattika l-Preambolu tat-Trattat dwar l-Unjoni Ewropea (TUE), li jenfasizza x-xewqa tal-firmatarji li japprofondixxu s-solidarjetà bejn il-popli tal-Ewropa, u lill-Artikolu 2 tat-TUE, li jsemmi s-solidarjetà bħala waħda mill-valuri komuni għall-Istati Membri.
            
            
               (4)L-esperjenzi mas-Servizz Volontarju Ewropew (mill-1996 sal-2018) u mal-Korp Ewropew ta’ Solidarjetà, filwaqt li rnexxew, urew il-ħtieġa li jiġi ffaċilitat aktar il-volontarjat tranżnazzjonali. F’dan il-kuntest, il-Kunsill talab ir-rieżami tar-Rakkomandazzjoni tal-Kunsill tal-20 ta’ Novembru 2008 dwar il-mobilità ta’ voluntiera żgħażagħ fl-Unjoni Ewropea (“ir-Rakkomandazzjoni tal-Kunsill tal-2008”) sabiex jissaħħaħ il-potenzjal tal-Programmi Ewropej għaż-Żgħażagħ li jilħqu liż-żgħażagħ u li jgħajnu fil-bini ta’ komunità
                  25
               .  Dan huwa espress b’mod partikolari fl-Anness 4 dwar il-Pjan ta’ Ħidma għall-Istrateġija tal-UE għaż-Żgħażagħ mill-2019 sal-2021. Barra minn hekk, ir-Rapport tal-Kummissjoni dwar l-implimentazzjoni tal-Istrateġija tal-UE għaż-Żgħażagħ tal-14 ta’ Settembru 2021
                  26
                irrefera għar-rieżami tar-Rakkomandazzjoni tal-Kunsill tal-2008.
            
            
               (5)Il-biċċa l-kbira tal-kwistjonijiet li tqajmu fir-Rakkomandazzjoni tal-Kunsill tal-2008 għadhom kruċjali u nżammu f’din il-proposta. L-aġġornament tar-Rakkomandazzjoni tal-Kunsill tal-2008 sar meħtieġ minħabba diversi żviluppi mill-2008 ’l hawn. Żvilupp importanti huwa t-tnedija tal-Korp Ewropew ta’ Solidarjetà fl-2016 u l-ħolqien ta’ skemi nazzjonali ġodda ta’ volontarjat, anke b’elementi tranżnazzjonali li xi drabi joffru opportunitajiet simili ħafna għaż-żgħażagħ. L-Istrateġija tal-Unjoni Ewropea għaż-Żgħażagħ mill-2019 sal-2027
                  27
                stiednet lill-Istati Membri u lill-Kummissjoni, fl-oqsma ta’ kompetenza rispettivi tagħhom, sabiex ifittxu l-komplementarjetà u s-sinerġiji bejn l-istrumenti ta’ finanzjament tal-UE u l-iskemi nazzjonali, reġjonali u lokali. 
            
            
               (6)Evalwazzjoni tal-Istrateġija tal-UE għaż-Żgħażagħ u tar-Rakkomandazzjoni tal-Kunsill tal-2008
                  28
                identifikat il-ħtieġa tal-inklużjoni ta’ persuni minn sfondi żvantaġġati bħala kwistjoni aktar urġenti fl-2015 milli kienet fl-2008. Ħtiġijiet oħrajn identifikati iżda mhux indirizzati mir-Rakkomandazzjoni tal-2008 kienu jinkludu l-assigurazzjoni tal-kwalità għal proġetti ta’ volontarjat, opportunitajiet ta’ bini tal-kapaċità għall-organizzazzjonijiet u l-monitoraġġ aħjar tal-implimentazzjoni tar-Rakkomandazzjoni. Grupp ta’ esperti ppreżenta aktar rakkomandazzjonijiet ta’ politika
                  29
               , li jkopru wkoll il-kondiviżjoni tal-għarfien u n-networking, l-aċċess għall-volontarjat, l-ostakli amministrattivi, is-sensibilizzazzjoni, ir-rikonoxximent, il-volontarjat diġitali u l-kuntest ambjentali, li informaw ir-Rakkomandazzjoni proposta.
            
            
               (7)Mill-2008 ’l hawn, l-impatt tal-kriżijiet, pereżempju dawk li jfixklu l-mobilità fiżika tranżnazzjonali tal-voluntiera, kien sever. Il-pandemija tal-COVID-19 enfasizzat l-importanza li jiġu żgurati s-saħħa, is-sigurtà u s-sikurezza tal-parteċipanti kollha f’kull ħin, inkluż li jsiru dispożizzjonijiet għall-ġestjoni tal-impatt potenzjali ta’ ċirkostanzi mhux previsti. Barra minn hekk, għal żmien twil, il-kunċett ta’ “volontarjat tranżnazzjonali” fil-prattika kien jirreferi esklussivament għal attivitajiet li jinvolvu l-mobilità fiżika tal-voluntiera. Madankollu, bil-progress teknoloġiku u taħt l-influwenza tal-pandemija tal-COVID-19, tfaċċaw xejriet ġodda ta’ volontarjat. Il-volontarjat diġitali żvela l-potenzjal tiegħu li jikkomplementa l-volontarjat “standard” li huwa assoċjat mal-mobilità fiżika, jew saħansitra li jsir forma kompletament alternattiva ta’ volontarjat, speċjalment għaż-żgħażagħ li ma humiex f’pożizzjoni li jivvjaġġaw fiżikament. Id-dimensjoni interġenerazzjonali tal-volontarjat uriet ukoll b’mod ċar kemm hi importanti biex jiġu indirizzati l-isfidi demografiċi tas-soċjetà tagħna. It-tħassib dwar l-ambjent u t-tibdil fil-klima jinsabu fil-quċċata tal-aġenda politika tal-UE u jeħtieġ li jiġu riflessi f’attivitajiet li jinvolvu l-mobilità tranżnazzjonali.
            
            
               (8)Il-Komunikazzjoni dwar l-istabbiliment taż-Żona Ewropea tal-Edukazzjoni sal-2025
                  30
                enfasizzat l-importanza tal-inklużività, tal-kwalità u tar-rikonoxximent tal-esperjenzi transfruntiera skont il-Korp Ewropew ta’ Solidarjetà. Il-garanziji tal-kwalità tal-opportunitajiet u d-dispożizzjonijiet disponibbli ta’ appoġġ xieraq lill-parteċipanti f’kull stadju tal-esperjenza tagħhom tal-volontarjat jikkostitwixxu prerekwiżit għall-attivitajiet ta’ volontarjat għall-benefiċċju tal-komunitajiet kif ukoll tal-voluntiera żgħażagħ. 
            
            
               (9)Waħda mill-ewwel diffikultajiet li jiltaqgħu magħhom iż-żgħażagħ interessati fl-esperjenza tal-volontarjat tranżnazzjonali hija l-aċċess għal informazzjoni faċli għall-utent dwar l-istatus u d-drittijiet tagħhom bħala voluntiera, fuq sit web nazzjonali ddedikat, sabiex ikunu jistgħu jibdew l-attività ta’ volontarjat tranżnazzjonali tagħhom b’għarfien sħiħ ta’ liema impatt se jkollha fuq id-drittijiet u l-intitolamenti tas-sigurtà soċjali tagħhom fl-Istat Membru ospitanti kif ukoll fl-Istat Membru tar-residenza abitwali tagħhom
                  31
               . Skont ir-Regolament (UE) 2018/1724 tal-Parlament Ewropew u tal-Kunsill tat-2 ta’ Ottubru 2018 li jistabbilixxi gateway diġitali unika li tipprovdi aċċess għall-informazzjoni, għall-proċeduri u għas-servizzi ta’ assistenza u ta’ soluzzjoni tal-problemi, il-Kummissjoni u l-Istati Membri diġà huma obbligati jipprovdu l-informazzjoni online faċli għall-utent liċ-ċittadini tal-UE dwar id-drittijiet, l-obbligi u r-regoli stabbiliti fid-dritt tal-Unjoni u f’dik nazzjonali fil-qasam tal-volontarjat fi Stat Membru ieħor
                  32
               . 
            
            
               (10)Ħafna kwistjonijiet relatati mal-mobilità tranżnazzjonali ma jistgħux jiġu indirizzati fil-livell nazzjonali biss, peress li l-attivitajiet jinvolvu kemm l-Istati Membri li jibagħtu lill-voluntiera kif ukoll dawk li jospitawhom. Il-kundizzjonijiet ta’ qafas, bħal dawk relatati mal-kopertura tas-sigurtà soċjali, jistgħu jvarjaw minn Stat Membru għal ieħor u jistgħu jirrappreżentaw ostakli importanti għall-mobilità transfruntiera. Ir-Rakkomandazzjoni tal-Kunsill tal-2008 diġà kienet talbet li jiġu eżaminati d-“dispożizzjonijiet ta’ protezzjoni soċjali relevanti permezz tal-fora addattati eżistenti tal-UE bil-ħsieb li jsir użu totali mill-possibbiltajiet skont il-leġiżlazzjoni nazzjonali u tal-UE”. 
            
            
               (11)Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, Pjan ta’ Azzjoni dwar l-Integrazzjoni u l-Inklużjoni 2021-2027
                  33
                tirrikonoxxi r-rwol tal-volontarjat fl-integrazzjoni u fl-inklużjoni ta’ dawk b’inqas opportunitajiet. Għal ħafna minnhom, l-attivitajiet ta’ volontarjat jistgħu jirrappreżentaw l-aktar għażla aċċessibbli biex jipparteċipaw fil-mobilità transfruntiera. Iċ-ċittadini ta’ pajjiżi terzi jistgħu jiffaċċjaw ostakli amministrattivi u prattiċi għall-volontarjat transfruntier jekk ikollhom bżonn japplikaw għal viża jew għal permess ta’ residenza għal żmien twil għall-finijiet ta’ servizz volontarju fi Stat Membru ieħor.  
            
            
               (12)Esperjenza ta’ volontarjat tipprovdi eżiti tal-apprendiment lill-voluntiera li jżidu l-impjegabbiltà tagħhom. Jeżistu oqfsa nazzjonali jew tal-UE (jiġifieri, il-Youthpass
                  34
                u l-Europass
                  35
               ) li jappoġġaw l-identifikazzjoni, id-dokumentazzjoni u l-validazzjoni tal-eżiti tal-apprendiment tal-attivitajiet ta’ volontarjat. Ir-Rakkomandazzjoni tal-Kunsill tal-20 ta’ Diċembru 2012 dwar il-validazzjoni tat-tagħlim mhux formali u informali
                  36
                stiednet lill-impjegaturi, liż-żgħażagħ u lill-organizzazzjonijiet tas-soċjetà ċivili sabiex jippromwovu u jiffaċilitaw l-identifikazzjoni u d-dokumentazzjoni tal-eżiti tat-tagħlim miksuba fuq il-post tax-xogħol jew f’attivitajiet volontarji. L-evalwazzjoni
                  37
                tar-Rakkomandazzjoni tal-Kunsill tal-2012 identifikat oqsma fejn hija meħtieġa aktar azzjoni sabiex jintlaħqu l-għanijiet tar-Rakkomandazzjoni tal-Kunsill tal-2012, sabiex in-nies jingħataw aċċess għal aktar opportunitajiet ta’ validazzjoni u opportunitajiet aħjar, li jippermettilhom jaċċessaw aktar apprendiment u li jużaw il-ħiliet tagħhom fis-soċjetà Ewropea u fis-suq tax-xogħol. Id-Deċiżjoni dwar il-Europass tas-16 ta’ April 2018 tiddefinixxi l-voluntiera fost il-gruppi fil-mira tagħha.
            
            
               (13)L-iżviluppi l-ġodda mill-2008 ’l hawn, l-evidenza dwar l-ostakli għall-volontarjat tranżnazzjonali u r-rakkomandazzjonijiet ta’ politika ta’ grupp ta’ esperti rigward il-promozzjoni tal-mobilità ta’ voluntiera żgħażagħ, jirrikjedu Rakkomandazzjoni tal-Kunsill ġdida dwar il-volontarjat, bil-għan li tiġi ffaċilitata u mtejba l-kwalità tal-volontarjat tranżnazzjonali taż-żgħażagħ u jiġi mħeġġeġ l-apprendiment reċiproku, in-networking u s-sinerġiji bejn l-iskemi ta’ volontarjat fl-Istati Membri u l-Korp Ewropew ta’ Solidarjetà.
            
            
               (14)Din ir-Rakkomandazzjoni tirrispetta bis-sħiħ il-prinċipji tas-sussidjarjetà u tal-proporzjonalità.
            
            
               JIRRIKONOXXI LI:
            
            
               1.Għall-finijiet ta’ din ir-Rakkomandazzjoni, tintuża l-istess definizzjoni ta’ “volontarjat” bħal dik użata fir-Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà, jiġifieri attività ta’ solidarjetà li sseħħ, għal perjodu ta’ mhux aktar minn 12-il xahar, bħala attività volontarja mhux imħallsa
                  38
                li tikkontribwixxi għall-kisbiet tal-ġid komuni. Fejn l-iskemi tranżnazzjonali eżistenti fl-Istati Membri jipprevedu attivitajiet ta’ solidarjetà li jdumu iktar minn 12-il xahar iżda mill-bqija jikkorrispondu mad-definizzjoni tal-volontarjat, dawn għandhom jitqiesu bħala volontarjat għall-finijiet ta’ din ir-Rakkomandazzjoni u b’hekk jiġu inklużi fil-kamp ta’ applikazzjoni tagħha.
            
         
         
            
               2.Il-volontarjat taż-żgħażagħ skont din ir-Rakkomandazzjoni jinkludi l-volontarjat madwar l-UE minn ċittadini tal-UE jew minn ċittadini ta’ pajjiżi terzi li jkunu residenti fi Stat Membru wieħed u li jmorru lejn Stat Membru ieħor għall-fini ta’ servizz volontarju, skont il-Korp Ewropew ta’ Solidarjetà jew kwalunkwe skema nazzjonali ta’ volontarjat transfruntier fl-Istati Membri. Sa fejn ikun possibbli, l-azzjonijiet imwettqa mill-Istati Membri u mill-Kummissjoni b’reazzjoni għal din ir-Rakkomandazzjoni jenħtieġ li jqisu wkoll l-attivitajiet ta’ volontarjat bejn l-Istati Membri u pajjiżi terzi. Jenħtieġ li l-attivitajiet ta’ volontarjat ma jkollhomx effett avvers fuq impjieg bi ħlas potenzjali jew eżistenti, u jenħtieġ li lanqas ma jitqiesu bħala sostitut għal dan. It-termini “żgħażagħ” u “zgħożija” jkopru l-grupp ta’ età ta’ bejn it-18 u t-30 sena.
            
            
               3.Żgħażagħ b’inqas opportunitajiet tfisser żgħażagħ li għal raġunijiet ekonomiċi, soċjali, kulturali, ġeografiċi jew ta’ saħħa, minħabba l-ambjent ta’ migrazzjoni tagħhom, jew għal raġunijiet bħal diżabilità jew diffikultajiet edukattivi jew għal kwalunkwe raġuni oħra, inkluż raġuni li tista’ tagħti lok għal diskriminazzjoni skont l-Artikolu 12 tal-Karta tad-Drittijiet Fundamentali tal-Unjoni Ewropea, jiffaċċaw ostakli li jżommuhom milli jkollhom aċċess effettiv għall-opportunitajiet 
                  39
               .
            
            
            
               B’DAN JIRRAKKOMANDA LI L-ISTATI MEMBRI:
            
            
               Ikomplu jippromwovu l-volontarjat tranżnazzjonali fl-Ewropa u lil hinn minnha, filwaqt li jqisu kif xieraq l-oqfsa u l-leġiżlazzjoni nazzjonali fil-qasam tal-attivitajiet volontarji, u l-prijoritajiet nazzjonali ġenerali tal-Istati Membri, l-opportunitajiet lokali eżistenti u r-reġimi tan-nefqa pubblika.  
            
            
               Għal dak il-għan, jiffaċilitaw l-iżvilupp tal-linji ta’ azzjoni li ġejjin: 
            
            
               1.Jikkunsidraw miżuri li jikkontribwixxu għall-iżvilupp ta’ qafas leġiżlattiv u ta’ implimentazzjoni adegwat u ċar għas-saħħa, is-sikurezza u s-sigurtà tal-parteċipanti f’attivitajiet ta’ volontarjat tranżnazzjonali billi: 
            
            
               (a)jiżguraw li l-organizzaturi involuti fl-implimentazzjoni tal-attivitajiet ta’ volontarjat ikollhom fis-seħħ proċeduri ċari u affidabbli sabiex jieħdu ħsieb u jassistu lill-voluntiera f’każ ta’ kriżijiet, emerġenzi u ċirkostanzi oħrajn mhux previsti;
            
            
               (b)jiżguraw li l-voluntiera kollha jkunu jistgħu jibbenefikaw minn kopertura adegwata u kontinwa tas-sigurtà soċjali (inkluż permezz tal-iżvilupp ta’ għażliet ta’ assigurazzjoni għal gruppi speċifiċi ta’ voluntiera, pereżempju żgħażagħ b’diżabilità, b’kooperazzjoni mill-qrib mal-fornituri tal-assigurazzjoni);
            
            
               (c)ikomplu jeżaminaw dispożizzjonijiet ta’ protezzjoni soċjali rilevanti permezz tal-fora addattati eżistenti tal-UE bil-ħsieb li jiġu sfruttati bis-sħiħ il-possibbiltajiet skont il-leġiżlazzjoni nazzjonali u tal-UE.
            
            
               2.Jipprovdu l-informazzjoni u jqajmu sensibilizzazzjoni dwar id-drittijiet tal-voluntiera kif stipulat fil-qafas iddedikat stabbilit hawn fuq, b’mod partikolari:
            
            
               (a)billi lill-volontiera jagħtuhom informazzjoni prattika u komprensiva relatata mar-regoli legali u amministrattivi nazzjonali li jirregolaw il-volontarjat u l-impatt tal-volontarjat fi Stat Membru ieħor fuq id-drittijiet u l-intitolamenti eżistenti u futuri tas-sigurtà soċjali
                  40
                tal-voluntiera (kemm għall-voluntiera li jkunu deħlin fl-UE kif ukoll għal dawk li jkunu ħerġin mill-UE) fuq sit web nazzjonali ddedikat li jkun aċċessibbli għall-persuni b’diżabilità; 
            
            
               (b)billi jħeġġu lill-organizzaturi ta’ skemi nazzjonali eżistenti ta’ volontarjat transfruntier biex jindikaw is-siti web nazzjonali u Ewropej rilevanti
                  41
                li jinformaw lill-voluntiera dwar id-drittijiet, l-obbligi u r-regoli applikabbli tagħhom fir-rigward tal-volontarjat fi Stat Membru ieħor. 
            
            
               3.Itejbu l-kwalità tal-opportunitajiet ta’ volontarjat billi jappoġġaw lill-organizzaturi tal-attivitajiet ta’ volontarjat taħt skemi nazzjonali fl-isforzi tagħhom ta’ bini tal-kapaċità. B’mod partikolari, dan jista’ jinkiseb billi:
            
            
               (a)iħeġġu lill-organizzaturi kemm fl-Istati Membri li jibagħtu lill-voluntiera kif ukoll f’dawk li jirċevuhom biex jikkooperaw, inkluż billi jipprovdu biżżejjed informazzjoni dwar l-attività ta’ volontarjat, l-organizzaturi tagħha u l-voluntier, sabiex iż-żewġ partijiet ikunu jistgħu jieħdu deċiżjoni informata dwar is-sostenibbiltà tal-attività u jissodisfaw kwalunkwe rekwiżit legali;
            
            
               (b)iħeġġu lill-organizzaturi tal-attivitajiet ta’ volontarjat, inklużi dawk li jorganizzaw attivitajiet ta’ volontarjat fuq bażi kummerċjali
                  42
               , biex jagħmlu enfasi fuq il-kwalità, fost affarijiet oħrajn billi jibbażaw l-organizzazzjoni tal-attivitajiet ta’ volontarjat fuq analiżi li tappoġġa l-ħtiġijiet identifikabbli u twassal għal eżiti ta’ benefiċċju fil-komunitajiet lokali. 
            
            
               (c)iħeġġu lill-organizzaturi ta’ attivitajiet ta’ volontarjat tranżnazzjonali biex jagħmlu enfasi adegwata fuq id-dimensjoni tal-apprendiment tal-attivitajiet ta’ volontarjat, inkluż l-apprendiment tal-lingwi fil-volontarjat tranżnazzjonali;
            
            
               (d)jappoġġaw lill-organizzaturi tal-attivitajiet ta’ volontarjat f’użu aktar sistematiku u ġeneralizzat tal-oqfsa nazzjonali jew tal-UE eżistenti (jiġifieri l-Youthpass u l-Europass) sabiex jappoġġaw l-identifikazzjoni, id-dokumentazzjoni u l-validazzjoni tal-eżiti tal-apprendiment tal-attivitajiet ta’ volontarjat; 
            
            
               (e)jirrikonoxxu li l-ħidma fost iż-żgħażagħ hija waħda mill-għodod prinċipali għall-iżvilupp tal-kwalità tal-attivitajiet ta’ volontarjat fl-UE u b’dan il-mod tikkontribwixxi għall-implimentazzjoni tal-Aġenda Ewropea għall-Ħidma fost iż-Żgħażagħ
                  43
               ;
            
            
               (f)jappoġġaw it-taħriġ tal-persuni li jaħdmu maż-żgħażagħ, filwaqt li jirrikonoxxu r-rwol ewlieni tagħhom fl-akkumpanjament u l-gwida tal-voluntiera żgħażagħ permezz ta’ esperjenza ta’ volontarjat ta’ kwalità għolja;
            
         
         
            
               (g)iħeġġu l-organizzaturi ta’ attivitajiet ta’ volontarjat tranżnazzjonali biex japplikaw għat-tikketta ta’ kwalità tal-Korp Ewropew ta’ Solidarjetà; 
            
            
               (h)jiżviluppaw u jippromwovu standards ta’ kwalità ġenerali għall-volontarjat filwaqt li jiġu ispirati mis-sistema komprensiva ta’ miżuri ta’ kwalità, appoġġ, inklużjoni u ċertifikazzjoni li jinsabu fir-Regolament (UE) 2021/888
                  44
               , kull fejn ikun fattibbli fil-kuntest nazzjonali;
            
            
               (i)jadottaw miżuri biex jiġi żgurat li l-attivitajiet ta’ volontarjat ma jwasslux għas-sostituzzjoni tal-impjiegi.
            
            
               4.Jiżguraw li l-aċċess għal attivitajiet ta’ volontarjat tranżnazzjonali jkun opportunità realistika għaż-żgħażagħ kollha, anki għal dawk b’inqas opportunitajiet, inkluż billi:
            
            
               (a)jappoġġaw il-ħolqien u/jew it-tħaddim ta’ gateways nazzjonali u strutturi reġjonali u lokali li jipprovdu informazzjoni u gwida rigward l-opportunitajiet ta’ volontarjat eżistenti, f’formati li jkunu aċċessibbli għall-persuni b’diżabilità, għall-voluntiera potenzjali żgħażagħ, inklużi ż-żgħażagħ b’inqas opportunitajiet, għall-organizzazzjonijiet tas-soċjetà ċivili/tas-solidarjetà, u għal partijiet ikkonċernati oħrajn fil-qasam. Dawn l-istrutturi jistgħu jinkludu networks tal-alumni u persuni lokali li jaħdmu maż-żgħażagħ, li bl-użu tal-kapaċità tagħhom jagħtu s-setgħalil kandidati potenzjali tal-volontarjat u jappoġġawhom, u, fejn rilevanti, jistgħu jaħdmu b’kollegament mal-Aġenziji Nazzjonali li jimplimentaw il-Korp Ewropew ta’ Solidarjetà;
            
            
               (b)jiffaċilitaw l-aċċess għall-esperjenzi ta’ volontarjat tranżnazzjonali għaż-żgħażagħ b’inqas opportunitajiet permezz tal-promozzjoni ta’ informazzjoni mmirata u ħidma sabiex jintlaħqu n-nies minn organizzazzjonijiet u networks rilevanti
                  45
               , inkluż permezz tas-sensibilizzazzjoni rigward l-importanza tal-kompetenzi interkulturali u tal-apprendiment tal-lingwi bħala l-ewwel pass lejn il-mobilità tranżnazzjonali;
            
            
               (c)iħeġġu lill-organizzaturi tal-attivitajiet ta’ volontarjat biex jippromwovu l-inklużjoni soċjali, b’mod partikolari taż-żgħażagħ żvantaġġati, inkluż billi jiżguraw il-forniment ta’ akkomodazzjoni raġonevoli u xierqa, kif ukoll jiżguraw l-aċċessibbiltà għall-persuni b’diżabilità;
            
            
               (d)jappoġġaw lill-organizzazzjonijiet u lin-networks rilevanti fil-promozzjoni ta’ attivitajiet ta’ volontarjat fuq terminu qasir, part-time u lokali bħala l-ewwel pass potenzjali lejn il-parteċipazzjoni f’attivitajiet tranżnazzjonali, u jipprovdu appoġġ immirat addizzjonali għall-iżvilupp ta’ opportunitajiet ta’ volontarjat li jindirizzaw liż-żgħażagħ li ma jistgħux jipparteċipaw f’mobilità tranżnazzjonali fiżika għal diversi raġunijiet, b’mod partikolari billi joffru opportunitajiet ta’ volontarjat diġitali jew imħallat;
            
            
               (e)jappoġġaw lill-organizzaturi ta’ attivitajiet ta’ volontarjat biex jiżviluppaw aspetti tal-inklużjoni taż-żgħażagħ b’inqas opportunitajiet għall-proġetti tagħhom
                  46
               , fost affarijiet oħra billi jpoġġuhom f’kuntatt ma’ esperti minn servizzi responsabbli mill-promozzjoni tal-inklużjoni soċjali li jistgħu jappoġġawhom u jħarrġuhom;
            
            
               (f)jipprovdu appoġġ immirat għall-iżvilupp ta’ attivitajiet ta’ volontarjat, li speċifikament jippromwovu l-inklużjoni, l-ugwaljanza u l-awtonomizzazzjoni ta’ gruppi żvantaġġati jew gruppi f’riskju ta’ diskriminazzjoni, filwaqt li jinċentivaw lill-voluntiera żgħażagħ minn dawn il-komunitajiet biex jinvolvu ruħhom fil-volontarjat u jaġixxu bħala mudelli tar-rwol fil-komunità tagħhom;
            
            
               (g)jippromwovu aktar l-għodod tranżnazzjonali eżistenti li jistgħu jgħinu l-mobilità taż-żgħażagħ, bħall-kards ta’ mobilità, u jħeġġu l-użu tagħhom fl-attivitajiet kollha ta’ volontarjat tranżnazzjonali
                  47
               ;
            
            
               (h)isolvu, fejn ikun possibbli u mingħajr preġudizzju għall-acquis ta’ Schengen u d-dritt tal-Unjoni dwar id-dħul u r-residenza ta’ ċittadini ta’ pajjiżi terzi, kwistjonijiet amministrattivi u prattiċi li joħolqu diffikultajiet fil-kisba ta’ viżi fit-tul u/jew permessi ta’ residenza għal ċittadini ta’ pajjiżi terzi għall-finijiet ta’ servizz volontarju.
            
            
               5.Iżidu s-sensibilizzazzjoni dwar il-benefiċċji ta’ attivitajiet ta’ volontarjat tranżnazzjonali, permezz ta’ informazzjoni, gwida u attivitajiet ta’ sensibilizzazzjoni. Jieħdu ħsieb partikolari li ż-żgħażagħ b’inqas opportunitajiet jintlaħqu bl-istess mod. Dan jinkludi l-promozzjoni tal-fatti li:
            
            
               (a)l-attivitajiet ta’ volontarjat jipprovdu mod konkret liż-żgħażagħ biex jikkontribwixxu għall-indirizzar tal-isfidi tas-soċjetà;
            
            
               (b)esperjenza ta’ volontarjat ittejjeb l-iżvilupp personali, edukattiv, soċjali, ċiviku u professjonali taż-żgħażagħ, u tgħinhom jiżviluppaw il-ħiliet u l-kompetenzi li huma meħtieġa u apprezzati mis-suq tax-xogħol;
            
            
               (c)jeżistu oqfsa li jappoġġaw l-identifikazzjoni, id-dokumentazzjoni u l-validazzjoni ta’ eżiti tal-apprendiment tal-attivitajiet ta’ volontarjat (inklużi l-Youthpass u l-Europass), b’mod partikolari permezz ta’ azzjoni li tinvolvi partijiet ikkonċernati nazzjonali fis-setturi tal-edukazzjoni, tat-taħriġ, tal-impjiegi, tas-servizzi soċjali u taż-żgħażagħ.
            
            
               6.Jappoġġaw u jippromwovu attivitajiet ta’ bini ta’ komunitajiet relatati mal-volontarjat. Dan jinkludi:
            
            
               (a)li jħeġġu t-tħaddim ta’ networks ta’ voluntiera attivi taħt skemi nazzjonali eżistenti, speċjalment dawk li għandhom viżjoni fit-tul, jiġifieri li ma jkunux marbuta mat-tul ta’ żmien ta’ proġetti individwali jew limitati minnu;
            
            
               (b)li jippromwovu networks Ewropej eżistenti marbuta mal-volontarjat, b’mod partikolari n-Network Ewropew ta’ Solidarjetà u l-Europeers, kif ukoll riżorsi u pjattaformi oħrajn aċċessibbli permezz tal-Portal tal-Korp Ewropew ta’ Solidarjetà fuq il-Portal Ewropew taż-Żgħażagħ;
            
            
               (c)li jħeġġu lil voluntiera preċedenti jaqsmu l-esperjenzi tagħhom permezz ta’ networks taż-żgħażagħ, ta’ stabbilimenti edukattivi u workshops fi rwoli ta’ ambaxxaturi jew bħala membri ta’ network, kif ukoll biex iħarrġu voluntiera attwali jew futuri;
            
         
         
            
               (d)li jħeġġu lill-organizzaturi tal-attivitajiet ta’ volontarjat biex jappoġġaw lill-voluntiera fl-integrazzjoni tagħhom fil-komunità ospitanti matul l-attività tagħhom u meta jkomplu jinvolvu rugħhom f’attivitajiet ta’ volontarjat wara li jirritornaw f’pajjiżhom, b’enfasi speċjali fuq l-akkumpanjament ta’ żgħażagħ b’inqas opportunitajiet.
            
            
               7.Jesploraw xejriet ġodda u dimensjonijiet u formati alternattivi tal-volontarjat, inkluż permezz: 
            
            
               (a)tal-promozzjoni, l-ittestjar tal-formati u l-ġbir tal-evidenza dwar il-volontarjat diġitali, inkluż f’kuntest tranżnazzjonali, bħala komplement għall-mobilità fiżika jew bħala format awtonomu tal-attivitajiet ta’ volontarjat. Dan jista’ jkun rilevanti b’mod partikolari għat-titjib tal-aċċess għall-volontarjat għaż-żgħażagħ b’inqas opportunitajiet;
            
            
               (b)tar-rikonoxximent tal-valur tal-volontarjat interġenerazzjonali u l-promozzjoni tiegħu bħala kontribut siewi għall-isfidi ffaċċjati minn soċjetà li qiegħda tixjieħ, kif ukoll bħala mod kif iż-żgħażagħ jiġu involuti fi djalogu interġenerazzjonali, li jiffaċilita t-trasferiment tal-għarfien interġenerazzjonali u jtejjeb il-koeżjoni soċjali.
            
            
               8.Joħolqu sinerġiji, komplementarjetajiet u kontinwità bejn skemi ta’ volontarjat u inizjattivi eżistenti fil-livell Ewropew u (f’diversi livelli) fi Stati Membri individwali. Dan jinkludi, pereżempju:
            
            
               (a)l-iskambju ta’ informazzjoni fost l-Istati Membri dwar skemi ta’ volontarjat eżistenti, inklużi skemi nazzjonali ta’ servizz ċivili, fejn jeżistu, u t-trażmissjoni ta’ tali informazzjoni lill-Kummissjoni Ewropea, bil-ħsieb li tiġi ffaċilitata l-pubblikazzjoni fuq il-Portal Ewropew taż-Żgħażagħ, il-Wiki taż-Żgħażagħ, u l-iżvilupp tal-aħjar prattiki;
            
            
               (b)il-kunsiderazzjoni ta’ miżuri li jippromwovu u jappoġġaw it-trasferiment tal-aħjar prattiki minn skemi oħrajn ta’ volontarjat.
            
            
               9.Jappoġġaw attivitajiet ta’ volontarjat li jagħtu kontribut sinifikanti għall-indirizzar tal-isfidi relatati mal-klima u mal-ambjent, billi:
            
            
               (a)jinkoraġġixxu l-integrazzjoni ta’ prattiki ekoloġiċi fil-proġetti u fl-attivitajiet kollha ta’ volontarjat, kif ukoll jippromwovu mġiba ambjentalment sostenibbli u responsabbli fost il-parteċipanti u l-organizzazzjonijiet parteċipanti; 
            
            
               (b)jippromwovu t-tnaqqis tal-impronta ambjentali tal-attivitajiet ta’ volontarjat, pereżempju billi jnaqqsu l-iskart, billi jirriċiklaw u jużaw mezzi sostenibbli tat-trasport;
            
            
               (c)jippromwovu l-iżvilupp ta’ attivitajiet ta’ volontarjat li jindirizzaw is-suġġetti tal-protezzjoni ambjentali, tas-sostenibbiltà, tal-għanijiet klimatiċi u tal-prevenzjoni u l-irkupru tad-diżastri.
            
            
               10.Jinkludu informazzjoni dwar il-progress fis-segwitu ta’ din ir-Rakkomandazzjoni f’aġġornamenti regolari magħmula skont l-Istrateġija tal-UE għaż-Żgħażagħ, b’mod partikolari bħala parti mill-Pjanifikaturi tal-Attivitajiet Nazzjonali Futuri (FNAPs).
            
            
            
               B’DAN JISTIEDEN LILL-KUMMISSJONI BIEX:
            
            
               1.Tappoġġa lill-Istati Membri biex isegwu din ir-Rakkomandazzjoni permezz tal-mekkaniżmi u l-għodod ta’ kooperazzjoni tal-Istrateġija tal-UE għaż-Żgħażagħ u l-programmi tal-UE għaż-żgħażagħ, b’mod partikolari l-Korp Ewropew ta’ Solidarjetà.
            
            
               2.Tiffaċilita l-apprendiment reċiproku u l-iskambji fost l-Istati Membri u l-partijiet ikkonċernati rilevanti kollha f’diversi livelli permezz ta’ attivitajiet bħall-apprendiment bejn il-pari, il-konsulenza bejn il-pari, il-gruppi ta’ esperti, in-networking u strutturi oħrajn ta’ kooperazzjoni, inkluż b’enfasi fuq sinerġiji u komplementarjetajiet bejn l-iskemi fil-livell tal-UE u fil-livell nazzjonali, inklużi skemi nazzjonali ta’ servizz ċivili, fejn jeżistu. Għal dan il-għan, tagħmel użu mill-ispazji eżistenti bħall-Wiki taż-Żgħażagħ u l-Portal Ewropew taż-Żgħażagħ fejn ir-riżorsi u l-għarfien jistgħu jiġu kondiviżi fost l-Istati Membri u l-organizzazzjonijiet mhux governattivi (NGOs) f’livelli differenti.
            
            
               3.Tesplora xejriet u formati ġodda tal-volontarjat, permezz tal-ġbir tal-evidenza, l-iżvilupp tal-aħjar prattiki u t-tħejjija ta’ gwida u manwali, b’mod partikolari fir-rigward tal-volontarjat diġitali jew imħallat u l-volontarjat interġenerazzjonali.
            
            
               4.Tippromwovi u x-xandar l-informazzjoni dwar l-opportunitajiet Ewropej għall-volontarjat taż-żgħażagħ, inkluż għal persuni b’inqas opportunitajiet, permezz tal-Portal Ewropew taż-Żgħażagħ, li fih l-għodda ta’ reġistrazzjoni għall-attivitajiet ta’ solidarjetà skont il-Korp Ewropew ta’ Solidarjetà. B’kooperazzjoni mal-Istati Membri, tinkludi links għas-siti web nazzjonali rilevanti
                  48
                fuq il-Portal Ewropew taż-Żgħażagħ.  
            
            
               5.Tiffaċilita l-volontarjat tranżnazzjonali taż-żgħażagħ b’diżabilità billi sa tmiem l-2023 tipproponi Karta tad-Diżabilità Ewropea bil-ħsieb li din tiġi rrikonoxxuta fl-Istati Membri kollha tal-UE. Fil-proposta, tibni fuq l-esperjenza tal-proġett pilota tal-Karta tad-Diżabilità tal-UE li għaddej bħalissa fi tmien Stati Membri
                  49
                u fuq il-kard Ewropea tal-parkeġġ għall-persuni b’diżabilità.
            
            
               6.Tkompli tiżviluppa, tippromwovi u tipprovdi appoġġ għall-użu ta’ għodod eżistenti tal-UE li jappoġġaw il-validazzjoni tal-eżiti tal-apprendiment mhux formali u informali, b’mod partikolari l-Youthpass u l-pjattaforma tal-Europass, inkluż permezz ta’ kredenzjali diġitali Ewropej għall-apprendiment. 
            
         
         
            
               7.Tappoġġa r-riċerka u l-ġbir tad-data dwar l-impatt fit-tul tal-attivitajiet ta’ volontarjat u solidarjetà għall-individwi u għall-organizzazzjonijiet, kif ukoll fuq is-soċjetà, inklużi t-tagħlimiet u l-għarfien meħuda mill-pandemija tal-COVID-19 dwar is-settur tal-volontarjat u t-tħejjija tiegħu għal kriżijiet simili, permezz ta’ studji, stħarriġ, statistika, riċerka u analiżi tad-data.
            
            
               8.Tuża l-FNAPs sabiex tiġbor l-informazzjoni dwar il-progress tal-Istati Membri sabiex isegwu din ir-Rakkomandazzjoni.
            
            
               9.Tirrapporta dwar l-użu ta’ din ir-Rakkomandazzjoni tal-Kunsill fil-kuntest tal-ħidma dwar l-implimentazzjoni tal-Istrateġija tal-UE għaż-Żgħażagħ u tal-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn minnha.
            
            
               Din ir-Rakkomandazzjoni tissostitwixxi r-Rakkomandazzjoni tal-Kunsill tal-20 ta’ Novembru 2008 dwar il-mobilità ta’ voluntiera żgħażagħ fl-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        
                  
                     Ir-Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà u li jħassar ir-Regolamenti (UE) 2018/1475 u (UE) Nru 375/2014 (europa.eu)
                  
               
               
                  
                     (2)
                  
                        ĠU C 319, 13.12.2008, p. 8-10.
               
               
                  
                     (3)
                  
                        ĠU C 456, 18.12.2018, p. 1-22.
               
               
                  
                     (4)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar il-kisba sal-2025 taż-Żona Ewropea tal-Edukazzjoni, COM(2020)625 final, disponibbli fuq 
                  EUR-LEX - 52020DC0625 - MT - EUR-LEX (europa.eu)
               
               
                  
                     (5)
                  
                        Ir-Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030), ĠU C 66, 26.2.2021, disponibbli fuq 
                  https://eur-lex.europa.eu/legal-content/MT/ALL/?uri=CELEX:32021G0226(01)
               
               
                  
                     (6)
                  
                        
                  https://eur-lex.europa.eu/legal-content/MT/TXT/HTML/?uri=CELEX:52021DC0636&from=MT
               
               
                  
                     (7)
                  
                        Il-volontarjat diġitali, imsejjaħ ukoll il-volontarjat virtwali jew il-volontarjat online, jimplika attivitajiet ta’ volontarjat imwettqa permezz ta’ teknoloġija u għodod imħaddma bl-internet, ġeneralment mingħajr mobilità fiżika.
               
               
                  
                     (8)
                  
                        Il-prattika li l-volontarjat jiġi kkombinat ma’ btala, fejn il-persuni jipparteċipaw f’attivitajiet ta’ solidarjetà bħala parti integrali minn esperjenza ta’ btala, li jħallsu għaliha (imsejjaħ ukoll turiżmu tal-volontarjat jew “voluntourism” fl-istudji/fil-media).
               
               
                  
                     (9)
                  
                        Għandu jiġi mfakkar li r-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali jipprevedi l-koordinazzjoni tad-drittijiet tas-sigurtà soċjali, fosthom tal-benefiċċji tal-mard, f’sitwazzjonijiet transfruntiera u japplika għall-voluntiera li jmorru minn Stat Membru għal ieħor.
               
               
                  
                     (10)
                  
                        Bejn l-2018 u l-2020, il-Korp Ewropew ta’ Solidarjetà kien ibbażat fuq ir-Regolament (UE) 2018/1475 tal-Parlament Ewropew u tal-Kunsill tat-2 ta’ Ottubru 2018 li jistabbilixxi l-qafas legali tal-Korp Ewropew ta’ Solidarjetà u li jemenda r-Regolament (UE) Nru 1288/2013, ir-Regolament (UE) Nru 1293/2013 u d-Deċiżjoni Nru 1313/2013/UE, ĠU L 250, 4.10.2018, p. 1-20. Għall-perjodu ta’ bejn l-2021 u l-2027, il-Korp Ewropew ta’ Solidarjetà huwa bbażat fuq ir-Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà u li jħassar ir-Regolamenti (UE) 2018/1475 u (UE) Nru 375/2014, ĠU L 202, 8.6.2021, p. 32-54.
               
               
                  
                     (11)
                  
                        
                  
                     Id-Deċiżjoni ta’ Implimentazzjoni tal-Kummissjoni - qafas ta’ miżuri ta’ inklużjoni tal-programm Erasmus+ u tal-programm tal-Korp Ewropew ta’ Solidarjetà 2021-27 |
                  
                  
                      Erasmus+ (europa.eu)
                  
                  , adottat fit-22 ta’ Ottubru 2021
               
               
                  
                     (12)
                  
                        
                  Youthpass
               
               
                  
                     (13)
                  
                        
                  
                     Reġistru tad-Dokumenti tal-Kummissjoni - COM(2021)634 (europa.eu)
                  
               
               
                  
                     (14)
                  
                        COM(2020) 565 final, 18.9.2020, COM(2020) 620 final, 9.10.2020, COM(2020) 698 final, 12.11.2020, COM(2021) 101 final, 3.3.2021.
               
               
                  
                     (15)
                  
                        
                  
                     Evaluation of the EU Youth Strategy and the Council Recommendation on the mobility of young volunteers (europa.eu)
                  
                   SWD (2017) 281
               
               
                  
                     (16)
                  
                        
                  
                     Volontarjat taż-żgħażagħ – ħidma fuq proġetti f’pajjiżi oħra tal-UE (aġġornament) (europa.eu)
                  
               
               
                  
                     (17)
                  
                        Study on removing obstacles to cross-border solidarity activities, PPMI Group in cooperation with EPRD, 2020,https://op.europa.eu/en/publication-detail/-/publication/1a7042cb-e678-11ea-ad25-01aa75ed71a1
               
               
                  
                     (18)
                  
                        
                  https://ec.europa.eu/info/law/better-regulation/have-your-say/initiatives/12774-Youth-volunteering-working-on-projects-in-other-EU-countries-update-/public-consultation_mt
               
               
                  
                     (19)
                  
                        Idem in-nota 18 f’qiegħ il-paġna.
               
               
                  
                     (20)
                  
                        “Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers”, żviluppat mill-grupp ta’ esperti stabbilit mill-Kummissjoni Ewropea sabiex jappoġġa l-proċess ta’ rieżami tar-Rakkomandazzjoni tal-Kunsill tal-2008 dwar il-mobilità ta’ voluntiera żgħażagħ, 2021 (ħidma mwettqa bejn Settembru tal-2019 u Settembru tal-2020).
               
               
                  
                     (21)
                  
                        Il-Grupp ta’ Esperti dwar il-mobilità ta’ voluntiera Żgħażagħ u s-solidarjetà transfruntiera, id-Dokument ta’ sfond li jappoġġa lill-Kummissjoni fir-rieżami tar-Rakkomandazzjoni tal-Kunsill tal-2008 dwar il-mobilità ta’ voluntiera żgħażagħ, Ecorys, Frar tal-2020.
               
               
                  
                     (22)
                  
                        Il-Karta tad-Drittijiet Fundamentali tal-UE (ĠU C 326, 26.10.2012, p. 391).
               
               
                  
                     (23)
                  
                        
                  https://ec.europa.eu/info/sites/default/files/soteu_2021_address_mt_0.pdf
               
               
                  
                     (24)
                  
                        
                  Testi adottati - L-impatt tal-COVID-19 fuq iż-żgħażagħ u fuq l-isport - l-Erbgħa, l-10 ta’ Frar 2021 (europa.eu)
               
               
                  
                     (25)
                  
                        ĠU C 456, 18.12.2018, p. 1-22.
               
               
                  
                     (26)
                  
                        
                  https://eur-lex.europa.eu/legal-content/MT/TXT/HTML/?uri=CELEX:52021DC0636&from=MT
               
               
                  
                     (27)
                  
                        https://eur-lex.europa.eu/legal-content/MT/TXT/PDF/?uri=CELEX:42018Y1218(01)&qid=1578414694481&from=MT
               
               
                  
                     (28)
                  
                        Evaluation of the EU Youth Strategy and the Council Recommendation on the mobility of young volunteers, 2017.
               
               
                  
                     (29)
                  
                        “Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers”, żviluppat mill-grupp ta’ esperti stabbilit mill-Kummissjoni Ewropea sabiex jappoġġa l-proċess ta’ rieżami tar-Rakkomandazzjoni tal-Kunsill tal-2008 dwar il-mobilità ta’ voluntiera żgħażagħ, 2021 (ħidma mwettqa bejn Settembru tal-2019 u Settembru tal-2020).
               
               
                  
                     (30)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar il-kisba sal-2025 taż-Żona Ewropea tal-Edukazzjoni, COM(2020)625 final, disponibbli fuq 
                  EUR-LEX - 52020DC0625 - MT - EUR-LEX (europa.eu)
               
               
                  
                     (31)
                  
                        Jenħtieġ li jiġi mfakkar li r-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali jipprevedi l-koordinazzjoni tad-drittijiet tas-sigurtà soċjali, inkluż tal-benefiċċji tal-mard, f’sitwazzjonijiet transfruntiera u japplika għall-voluntiera li jmorru minn Stat Membru għal ieħor.
               
               
                  
                     (32)
                  
                        ĠU L 295, 21.11.2018, p. 32, l-Anness I, it-Taqsima E. Implimentata permezz tal-portal “L-Ewropa Tiegħek”: 
                  L-Ewropa Tiegħek (europa.eu)
               
               
                  
                     (33)
                  
                        COM(2020) 758 final
               
               
                  
                     (34)
                  
                        Il-Youthpass huwa l-istrument prinċipali ta’ rikonoxximent u ta’ validazzjoni disponibbli għall-parteċipanti kollha tfl-Erasmus+ u fil-Korp Ewropew ta’ Solidarjetà sabiex jirrifletti l-proċess ta’ apprendiment u jiddokumenta l-eżiti tal-apprendiment tagħhom fiċ-ċertifikat tal-Youthpass.
               
               
                  
                     (35)
                  
                        Id-Deċiżjoni (UE) 2018/646 tal-Parlament Ewropew u tal-Kunsill tat-18 ta’ April 2018 dwar qafas komuni għall-għoti ta’ servizzi aħjar għall-ħiliet u l-kwalifiki (il-Europass) u li tħassar id-Deċiżjoni Nru 2241/2004/KE (ĠU L 112, 2.5.2018, p. 42-50) tistabbilixxi qafas Ewropew li jappoġġa t-trasparenza u l-fehim tal-ħiliet u tal-kwalifiki miksuba f’ambjenti formali, mhux formali u informali, inkluż permezz ta’ esperjenzi prattiċi, tal-mobilità u tal-volontarjat.
               
               
                  
                     (36)
                  
                        ĠU C 398, 22.12.2012, p. 1-5.
               
               
                  
                     (37)
                  
                        
                  
                     Evaluation of the EU Youth Strategy and the Council Recommendation on the mobility of young volunteers (europa.eu)
                  
                   Marzu 2016
               
               
                  
                     (38)
                  
                        Il-voluntiera ma jitħallsux għal ħinhom iżda jistgħu jkunu koperti l-ispejjeż li normalment ikunu limitati għall-ivvjaġġar, għall-ikel jew għall-akkomodazzjoni u/jew għal spejjeż personali żgħar oħra.
               
               
                  
                     (39)
                  
                        Ara l-istess definizzjoni fir-Regolament (UE) 2021/888, l-Artikolu 2(4)
               
               
                  
                     (40)
                  
                        Inkluża informazzjoni dwar il-proċeduri għall-applikazzjoni għal Karta Ewropea tal-Assigurazzjoni tas-Saħħa (EHIC) u informazzjoni dettaljata dwar dak li huwa kopert u dak li ma huwiex kopert mis-sistemi nazzjonali tal-kura tas-saħħa
               
               
                  
                     (41)
                  
                        Il-portal multilingwi “l-Ewropa Tiegħek” skont ir-Regolament (UE) 2018/1724, ĠU L 295; it-Taqsima Wiki taż-Żgħażagħ tal-Portal Ewropew taż-Żgħażagħ; informazzjoni dwar il-portal europa, eż. dwar l-EHIC: 
                  Applikazzjoni għal karta - Impjiegi, Affarijiet Soċjali u Inklużjoni - il-Kummissjoni Ewropea (europa.eu)
               
               
                  
                     (42)
                  
                        Il-prattika li l-volontarjat jiġi kkombinat ma’ btala, filwaqt li n-nies jipparteċipaw f’attivitajiet ta’ solidarjetà bħala parti integrali minn esperjenza turistika, li jħallsu għaliha.
               
               
                  
                     (43)
                  
                        Ir-Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill dwar il-Qafas għall-istabbiliment ta’ Aġenda Ewropea għall-Ħidma fost iż-Żgħażagħ (2020/C 415/01)
               
               
                  
                     (44)
                  
                        Ir-Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà u li jħassar ir-Regolamenti (UE) 2018/1475 u (UE) Nru 375/2014 (ĠU L 202, 8.6.2021, p. 32) 
               
               
                  
                     (45)
                  
                        Ara l-Istrateġija għall-Inklużjoni u d-Diversità tal-Erasmus+ u tal-Korp Ewropew ta’ Solidarjetà għal gwida dwar kif dan għandu jsir: 
                  https://ec.europa.eu/programmes/erasmus-plus/resources/implementation-guidelines-erasmus-and-european-solidarity-corps-inclusion-and-diversity_en
               
               
                  
                     (46)
                  
                        
                  F’konformità mal-istrateġiji tal-UE għall-ugwaljanza u l-oqfsa ta’ politika ta’ inklużjoni mmirati lejn gruppi speċifiċi diskriminati u żvantaġġati, li ġew adottati fl-2020 u l-2021: Il-Pjan ta’ Azzjoni tal-UE għall-ġlieda kontra r-razziżmu 2020-2025 (COM(2020) 565 final, 18.9.2020), il-Qafas Strateġiku tal-UE għar-Rom għall-ugwaljanza, għall-inklużjoni u għall-parteċipazzjoni (COM(2020) 620 final, 9.10.2020), l-Istrateġija għall-ugwaljanza tal-LGBTIQ (COM(2020) 698 final, 12.11.2020), il-Pjan ta’ Azzjoni dwar l-Integrazzjoni u l-Inklużjoni (COM(2020) 758 final, 24.11.2020), l-Istrateġija dwar id-Drittijiet tal-Persuni b’Diżabilità (COM(2021) 101 final, 3.3.2021).
               
               
                  
                     (47)
                  
                        Il-provvista tal-Karta Ewropea għaż-Żgħażagħ lil kull voluntier mingħajr ħlas kienet il-prattika t-tajba tas-Servizz Volontarju Ewropew ta’ qabel, u issa li sar il-Korp Ewropew ta’ Solidarjetà, baqgħet il-prattika t-tajba tiegħu.
               
               
                  
                     (48)
                  
                        B’informazzjoni prevista taħt il-punt 2 a) ta’ din ir-Rakkomandazzjoni, kif ukoll informazzjoni dwar skemi nazzjonali ta’ volontarjat.
               
               
                  
                     (49)
                  
                        
                  Il-Karta tad-Diżabilità tal-UE - Impjiegi, Affarijiet Soċjali u Inklużjoni - il-Kummissjoni Ewropea (europa.eu)